**– Jeg bare «gønner» på!**

Dette sier Camilla Cox Barfot, rørleggeren fra VB-bedriften Kråkerøy Rør i Fredrikstad. Nylig gikk hun helt til topps i konkurransen om å bli Norges Hyggeligste Håndverker!

– En utrolig magisk følelse da jeg ble utropt til vinner. Jeg hadde håpet, men aldri forventet at jeg skulle vinne hele konkurransen, det var bare så uvirkelig, sier hun i en pressemelding.

**Populær jente**Tilbakemeldingene har strømmet på fra fjern og nær siden det ble kjent at den populære trønderjenta fra Namsos, som nå bor i Fredrikstad, ble stemt helt til topps i den prestisjefylte konkurransen der de fleste yrkesfag er representert.
– Folk syntes det var utrolig kult at det var en dame som gikk til topps denne gangen, fordi håndverkere er jo fremdeles et mannsdominert yrke. Men i mitt hode ser jeg ikke forskjell på menn og kvinner når det gjelder håndverksfag, vi er alle like gode uansett kjønn, sier Camilla. Nå håper hun på at hennes seier kan inspirere andre jenter til å velge håndverksfag.
– Finner du noe du liker å jobbe med, så er det bare å «gønne» på, det er det jeg har gjort, er hennes råd til andre jenter som vurderer håndverksfag.

**Skulle ikke bli rørlegger**– Selv hadde jeg aldri trodd at jeg skulle bli rørlegger, men spør meg nå, jeg bare elsker jobben min! understreker hun.
– Da jeg gikk på ungdomsskolen og folk spurte om hva jeg skulle bli, så var det eneste jeg var sikker på at jeg aldri skulle bli rørlegger. Jeg fikk fnatt av bare å se at det lå hår i dusjen, ler hun.
*– Men du endret mening etter hvert?*– Den store drømmen min var å bli veterinær, siden jeg var så glad i dyr. Men etter å ha snakket med en veterinær, fikk jeg råd om å ikke å velge det yrket hvis jeg var glad i dyr. Det var altfor mange avlivinger og andre ting ved yrket som ville bli vanskelig for dyrevenner å takle, så det ble med den drømmen, forteller hun.
I stedet fikk unge Camilla Cox Barfot prøve seg på en rekke yrker i årene som fulgte etter endt skolegang.
– Ja, jeg har alltid likt å jobbe fysisk, så jeg har vært kokk på Hurtigruta, kjørt søppelbil jobbet på ungdomshus, vært bartender, dyrehjelpepleier i Nederland, vært i militæret på Rygge Flystasjon, til jeg nå har endt opp som rørlegger hos VB Kråkerøy Rør i Fredrikstad, forteller den friske trønderjenta.

**På skolebenken igjen**Da luftforsvaret på Rygge ble lagt ned, ble det til at Camilla satte seg på skolebenken igjen. I stedet for å flytte tilbake til Trøndelag, hoppet hun i stedet på rørfaget i Fredrikstad.
– Jeg hadde en kompis som var rørlegger, og ble interessert i yrket en dag jeg var med ham på jobb. Dette hadde jeg også lyst til å jobbe med, så da tok det meg rundt fire og et halvt år i lære, kombinert med skole, før jeg kunne ta fagbrev som rørlegger for cirka to år siden, forteller hun.
*– Og bare to år etter går du så helt til topps som den hyggeligste håndverkeren i hele landet, det har gått sterkt?*– Ja, jeg kan nesten ikke tro det selv. Men jeg må nesten gi mye av æren for dette til min far. Helt siden jeg var liten innprentet han meg om å være meg selv hele tiden, gjøre mitt beste til enhver tid, og ikke å høre på andre som gjerne vil trekke deg ned. Det er vel det som har gjort meg til det jeg er i dag, og som har ført meg til topps i landets håndverksbransje. Jeg er stolt, og jeg er meget takknemlig til de som har sett meg som jeg er, og som har stemt meg helt til topps, sier en lykkelig Camilla.

**Skryter tilbake***– Du får mye skryt av dine kolleger i Kråkerøy Rør ?*– He, he, det er nesten for mye av det gode. Jeg er jo så heldig at jeg fikk jobb i en bedrift som legger vekt på at folk skal trives i jobben. Og som den «pappajenten» jeg alltid har vært, så trives jeg utrolig bra blant gutta. Mine to sjefer, Eirik Olsen og Petter Strand, var årsaken til at jeg ble værende i Fredrikstad. Bedre sjefer har jeg aldri hatt, sier den glade, og landets hyggeligste rørlegger, Camilla Cox Barfot i VB Kråkerøy Rør AS i Fredrikstad.

(Billedtekst):

*«– Camilla kjennetegnes av et høyt kvalitetsnivå, en entusiasme og en stå-på-vilje som er helt unik. Hun er også svært pålitelig, rask og engasjert i arbeidet og kundene sine». Dette er noe av skryten VB-rørlegger Camilla Cox Barfot har fått høre etter seieren.*

**FAKTA:**

\* Norges Hyggeligste Håndverker er et initiativ fra håndverkerbransjen
\* Målet med kampanjen er å skape stolthet og positivt engasjement for håndverkeryrket.
 \* I år var det tredje gang kampanjen ble arrangert, og for første gang var det en rørlegger som gikk helt til topps som Norges Hyggeligste Håndverker
\* Kriteriene for å vinne er en kombinasjon av faglig dyktighet, service og gode kundeopplevelser.
\* I tillegg til å kåre Norges Hyggeligste Håndverker, ble det i år kåret vinnere innenfor de individuelle bransjene: lærling, murer, maler, snekker/tømrer, elektriker, rørlegger og en åpen kategori.
\* Camilla Cox Barfot vinner følgende premier:
\* Tre års fri leasing av Renault Trafic, Renault Kangoo eller Kangoo ZE
\* Komplett smartinnredning av Renault varebil fra Sortimo
\* Oras Esteta Wellfit dusjsystem til en verdi av 20 000,-
\* Mobilabonnement hos Dipper for bedriften til verdi av 15 000,-
\* Gavekort på varer fra Hultafors for 12 000
\* Gavekort på varer fra Jotun for 22 000,-
\* Abonnement hos Mittanbud til en verdi av 15 000,-
\* Verktøy fra TOOLS til en verdi av 12 000,-

**Fakta om arbeidsgiver VB Kråkerøy Rør AS:**

\* Ble etablert i 2001
\* Er 24 ansatte ( 4 av disse jobber i administrative stillinger )
\* Omsetning i 2017 på 40 millioner
\* Utfører alt av rørleggerarbeid innenfor sanitær og industri, service sanitær, rehabilitering av bad, nybygg bolig, service industri, nybygg industri, sprinkel anlegg, sveising næringsmiddel anlegg.
\* Vektlegger et hyggelig og sosialt arbeidsmiljø med årlig utenlandstur for alle ansatte.
\* Kan nå skryte av å ha Norges Hyggeligste Håndverker i sin stab, bedriftens eneste kvinnelige rørlegger Camilla Cox Barfot